Line Barfod (EL), 2003-01-23:
Også Enhedslisten er meget positiv over for de tre forslag.
Vi er glade for, at de er blevet fremsat, så vi kan få den her debat i dag.
Vi er helt enige i, at vi skal gå endnu videre i retning af, at man skal tage udgangspunkt i, hvad der er bedst for barnet, i stedet for at tage udgangspunkt i forældrenes rettigheder, og at vi skal gøre, hvad vi kan for at leve op til børnekonventionen, ikke kun fordi vi skal gøre, hvad vi kan for at leve op til internationale konventioner, men fordi vi er enige i de principper, der er fastslået i børnekonventionen, fordi vi mener, det er rigtigt at tage udgangspunkt i barnet.
Så synes jeg, det er vigtigt, at det nu flere gange heroppefra er blevet sagt, at vi ikke løser problemerne, at der altid vil være problemer.
Det er selvfølgelig rigtigt.
Så er der stadig nogle sager tilbage, hvor der desværre bliver konflikter.
Der må vi så gøre, hvad vi kan for dels selvfølgelig at forebygge konflikterne, men i hvert fald, når der er konflikter, så sikre, at vi tager udgangspunkt i, hvad der er bedst for barnet.
Derfor synes jeg også, at det er godt, at man i større og større omfang prøver at få forældrene til selv at tage hånd om konflikten og selv at diskutere den indbyrdes. Jeg kunne godt tænke mig, at man i større omfang, når folk bliver skilt, med det samme tilbød dem en samtale, uanset om de var enige eller ej, så de havde mulighed for og blev opfordret til at tage en samtale med en børnesagkyndig om, hvordan de bedst håndterer konflikterne.
For selv om folk måske lige, når de bliver skilt, tror, at det her kan de godt finde ud af, så kan det godt være 1 måned eller 2 eller 5 senere, at de så er kommet så meget op at skændes, at de har svært ved det
Der kunne en samtale med en børnesagkyndig allerede fra starten have sporet dem ind på, hvordan de overhovedet skal tackle det, hvordan de skal snakke om det.
Og der var så også en i statsamtet, som de kunne henvende sig til, når konflikterne igen dukkede op.
Det tror jeg i hvert fald i nogle tilfælde kunne være med til at forebygge, at konflikterne bliver så voldsomme, at man behøver at have juristerne ind og træffe afgørelse om, hvor barnet skal være.
Jeg håber, at vi kan se nærmere på, hvilke muligheder der er, og hvordan det fungerer rundtom i statsamterne i dag
Der er ingen tvivl om, at er der først en konflikt, hvor man beder juristerne i statsamtet eller ved domstolene om at træffe en afgørelse, så kan det godt være, at en af forældrene vil komme til at føle sig som vinder.
Men det eneste, man kan være helt sikker på, er, at barnet taber, når der er en konflikt, for det vil altid gå ud over barnet.
I forhold til de tre forslag, der ligger, synes vi, at der er mange gode ideer.
Specielt det, der ligger i B 53 om at se på bestemmelserne om tvangsfuldbyrdelse, vil vi gerne støtte.
Men vi kan forstå, at der kan være nogle problemer i forhold til, om Retsplejerådet har tid eller ej, og derfor går jeg ud fra, at vi under udvalgsarbejdet ser på, hvem der så kan tage sig af at se på de bestemmelser, fordi det er dybt ulykkeligt og skulle helst undgås, at et barn skal udleveres af politiet; det er en voldsom oplevelse for et barn.
Med de to øvrige forslag, L 115 og B 61, har vi det, som flere andre ordfører også har været inde på, sådan, at vi synes, mange af tankerne og forslagene er gode og positive, men at vi godt vil have en grundigere drøftelse af forslagene og en snak med nogle af dem, der arbejder på området, fordi noget af det er stillet meget firkantet op. Som andre også har været inde på, gælder det f.eks. bestemmelsen om, at hvis man ikke har haft kontakt med sit barn i 3 år, så skal man miste retten til at søge om samvær.
Jeg kunne endda forstå, hvis man havde sagt, at det så skulle være meget svært at opnå samvær, men helt at miste retten til at søge om samvær er ret firkantet. Tilsvarende med hensyn til SF's forslag kan man også sige, at der også er nogle steder, som kan være noget firkantede, og som vi godt vil se noget nærmere på under udvalgsarbejdet, før vi præcis tager stilling til udformningen af det, der skal vedtages.
Men vi er meget glade for, at det ser ud til, at der er opbakning til at gå yderligere i retning af at tilgodese barnet frem for at fokusere på forældrerettigheder.